Broj: 711-I-692-P-103/22-02-21

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4., i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Lidije Kozine, upraviteljice Zaklade Grada Ivanca**, za davanjem očitovanja Povjerenstva, na 160. sjednici, održanoj 17. veljače 2022., daje sljedeće:

**OČITOVANJE**

**Lidija Kozina povodom obavljanja funkcije upraviteljice Zaklade Grada Ivanca nije obveznik iz članka 3. stavka 1. podstavka 44. ZSSI/21-a te nije dužna Povjerenstvu podnositi imovinsku karticu, obzirom da iz njezina zahtjeva proizlazi da će 15. veljače 2022. prestati biti upraviteljica, odnosno da će u roku od 60 dana od dana stupanja na snagu ZSSI/21-a biti razriješena okolnost temeljem koje bi bila smatrana obveznicom.**

Obrazloženje

Zahtjev za davanjem mišljenja Povjerenstva podnijela je Lidija Kozina, upraviteljica Zaklade Grada Ivanca. Zahtjev je u Povjerenstvu zaprimljen 10. veljače 2022. pod poslovnim brojem 711-U-2648-P-103/22-01-5, povodom kojeg se vodi predmet broj P-103/22.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu podnositeljica navodi da zahtjev za očitovanjem Povjerenstva podnosi vezano za prestanak obnašanja dužnosti u roku kraćem od 60 dana od stupanja na snagu ZSSI/21-a. Naime, navodi kako više nije imala namjeru biti upraviteljica zaklade istekom 2021 godine te da je podnijela ostavku na ovu funkciju.

Podnositeljica traži mišljenje Povjerenstva je li povodom obavljanja funkcije upraviteljice Zaklade Grada Ivanca čiji je zakladnik Grad Ivanac obveznik podnošenja imovinske kartice, obzirom da je podnijela ostavku na tu funkciju a sjednica upravnog odbora vezano uz njeno razrješenje održati će se 15. veljače 2022.

Podnositeljica je priložila zahtjevu za očitovanjem dopis od 21. siječnja 2022. kojim Upravnom odboru Zaklade Grada Ivanca podnosi ostavku na dužnost upraviteljice, kao i dnevni red 6. sjednice Upravnog odbora iste Zaklade koja će se držati 15. veljače 2022.g., a u kojem je pod točkom 1. navedeno „Donošenje Odluke o razrješenju upraviteljice Zaklade Grada Ivanca“. Uvidom u podatke registra zaklada, utvrđeno je da je Grad Ivanac jedini zakladnik Zaklade Grada Ivanca u kojem je Lidija Kozina imenovana upraviteljicom.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost. Člankom 10. stavkom 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI/21-a obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Odredbama ranijeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.) nije bilo propisano da bi upravitelji zaklada koje osniva Republika Hrvatska ili jedinica lokalne i područne (regionalne) samoupravebili dužnosnici.

U članku 3. stavku 1. podstavku 44. ZSSI/21-a, koji je stupio na snagu 25. prosinca 2021. godine, sadržana je takva odredba, iz koje bi proizlazilo kako bi Lidija Kozina povodom obavljanja navedene funkcije bila zakonski obveznik.

Međutim, kako iz njezinih navoda proizlazi da će 15. veljače 2022. prestati biti upraviteljica Zaklade Grada Ivanca, odnosno da će u roku od 60 dana od dana stupanja na snagu ZSSI/21-a biti razriješena okolnost temeljem koje bi bila smatrana obveznicom, o čemu je priložila dokaz, Povjerenstvo zaključuje da Lidija Kozina povodom obavljanja funkcije upraviteljice Zaklade Grada Ivanca nije obveznik iz članka 3. stavka 1. podstavka 44. ZSSI/21-a te da nije dužna Povjerenstvu podnositi imovinsku karticu.

Slijedom navedenog Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Lidija Kozina, elektroničkom dostavom
2. Objava na internetskoj stranici Povjerenstva
3. Pismohrana